पौड़ी जिले के पोखड़ा प्रखंड के गवाणी में ग्रामोत्सव का शुभारंभ करते हुए सीएम ने कहा कि चीड़ आगामी समय में उत्तराखंड के भविष्य की नई इबारत लिखेगा।

सतपुली, पौड़ी [जेएनएन]: गांव की खुशहाली और समृद्ध संस्कृति लौटाने की मुहिम के साथ तीन दिनी ग्रामोत्सव का मुख्यमंत्री के हाथों हुआ। सीएम ने अपनी थाती माटी की विरासत के पुनरुत्थान के लिए प्रवासियों से आगे आने का आह्वान किया।

पोखड़ा प्रखंड के गवाणी में ग्रामोत्सव का शुभारंभ करते हुए सीएम ने कहा कि अपनी माटी को सरसब्ज करने व सांस्कृतिक विरासत को प्रत्येक ग्रामवासी का दायित्व है और प्रत्येक संपन्न प्रवासी को गांव लौटकर अपने बंधु-बांधवों के मध्य गांवों की रौनक लौटाने की पहल करनी होगी। कहा कि लोग स्वैच्छिक चकबंदी के जरिए लाभकारी खेती को प्रेरित हों। उन्होंने कहा कि पहाड़ में जमीनों को बंजर करने का कारक चीड़ आगामी समय में उत्तराखंड के भविष्य की नई इबारत लिखेगा।

कहा कि शीघ्र ही एक टीम इंडोनेशिया भेज कर चीड़ के वैज्ञानिक दोहन की तकनीकि लेकर आएगी। उन्होंने प्रदेश में संपन्न हुई इंवेस्टर्स समिट को पहाड़ की समृद्धि का नया आगाज बताया। कार्यक्रम के दौरान ग्रामीण बालिकाओं की ओर से दी गई मनमेहन प्रस्तुतियों से गदगद मुख्यमंत्री त्रिवेंद्र रावत ने बालिकाओं को प्रोत्साहित करने की अपील की।

कार्यक्रम के दौरान प्रदेश के पर्यटन मंत्री सतपाल महाराज ने कहा कि सरकार राज्य में साहसिक खेलों को प्रोत्साहित कर पर्यटन को नया आयाम देने का प्रयास कर रही है। उन्होंने पर्वतीय क्षेत्रों में ग्रामोत्सव जैसे कार्यक्रमों के आयोजन को जरूरी बताते हुए कहा कि इस तरह के आयोजनों के जरिए प्रवासी लगातार लगातार अपनी मिट्टी से जुड़ अपने गांव की बेहतरी के लिए सोच रहे हैं।

कार्यक्रम के दौरान फीलगुड संस्था की महिलाओं द्वारा थड़िया, चौंफला सहित अन्य लोक प्रस्तुतियां दी गई। कार्यक्रम में ग्रामोत्सव संयोजक डॉ. जयंत नवानी, धाद संस्थापक लोकेश नवानी आदि ने भी संबोधित किया। कार्यक्रम का संचालन राकेश पोखरियाल ने किया।

यह भी पढ़ें: हमें हिमालय की जरूरत है, हिमालय को हमारी नहीं: सीएम रावत

यह भी पढ़ें: अब प्लास्टिक कचरे से बनेगा डीजल, यहां लगेगा प्लांट; जानिए

डाउनलोड करें जागरण एप और न्यूज़ जगत की सभी खबरों के साथ पायें जॉब अलर्ट, जोक्स, शायरी, रेडियो और अन्य सर्विस